A BIZOTTSÁG HATÁROZATA
(2006. december 4.)
az Orosz Föderációban a többoldalú nukleáris környezeti programról szóló keretmegállapodásnak és az Orosz Föderációban a többoldalú nukleáris környezeti programról szóló keretmegállapodás igényekről, bírósági eljárásokról és kártalanításokról szóló jegyzőkönyvének az Európai Atomenergia-közösség nevében történő megkötéséről
(az értesítés a C(2006) 5219. számú dokumentummal történt)
(2006/890/Euratom)
AZ EURÓPAI KÖZÖSSÉGEK BIZOTTSÁGA,
tekintettel az Európai Atomenergia-közösséget létrehozó szerződésre és különösen annak 101. cikke (2) bekezdésére,
mivel:
(1)
A 2000. április 10-i tanácsi határozattal elfogadott irányelvekkel összhangban a Bizottság tárgyalást folytatott az Orosz Föderációval az Orosz Föderációban a többoldalú nukleáris környezeti programról szóló keretmegállapodásról, valamint az igényekről, bírósági eljárásokról és kártalanításokról szóló jegyzőkönyvről.
(2)
Stockholmban 2003. május 21-én keretmegállapodást írtak alá az Orosz Föderációban a többoldalú nukleáris környezeti programról (MNEPR) és az Orosz Föderációban a többoldalú nukleáris környezeti programról szóló keretmegállapodás igényekről, bírósági eljárásokról és kártalanításokról szóló jegyzőkönyvéről.
(3)
A keretmegállapodást aláírta az Európai Közösség, az Európai Atomenergia-közösség, Norvégia, Svédország, Dánia, Finnország, Belgium, Franciaország, Németország, az Egyesült Királyság, Hollandia és Oroszország.
(4)
Az MNEPR-keretmegállapodás többoldalú jogi keretet állít fel a nyugati országok által Északnyugat-Oroszországban végrehajtott, nukleáris vonatkozású projektekhez, az igényekről, bírósági eljárásokról és kártalanításokról szóló jegyzőkönyv célja pedig az ezen a területen végzett tevékenységekből felmerülő felelősséggel kapcsolatos kérdések rendezése.
(5)
Az MNEPR célja, hogy segítse a radioaktív hulladékkal és a kiégett fűtőelemekkel kapcsolatos problémákra, valamint az atom-tengeralattjárók és -jégtörőhajók leszerelésére irányuló projekteket az Orosz Föderációban. Az MNEPR kezdetben az északnyugati térségre összpontosít, de a keretmegállapodás kiköti, hogy amennyiben az érintett felek egyetértenek, a nukleáris tevékenységek, köztük a nukleáris biztonság más területein megszülető projektekre és egyéb együttműködésekre is alkalmazható.
(6)
Az 1995-ben a Közösségek nevében a Bizottság és az Orosz Föderáció között aláírt jelenlegi kétoldalú egyetértési nyilatkozat, amely a nukleáris biztonság területén a technikai segítségnyújtási programok végrehajtását fedi le, és nukleáris tevékenységekből felmerülő felelősséggel kapcsolatos kérdéseket rendez, nem alkalmazható a nukleáris biztonsági együttműködés új eszköze által szabályozott projektekre.
(7)
A keretmegállapodást aláíró valamennyi EU-tagállam letétbe helyezte a megerősítő okiratot a letéteményeseknél, közülük utolsóként az Egyesült Királyság erősítette meg a keretmegállapodást 2006 áprilisában.
(8)
Az Európai Atomenergia-közösség most már megkötheti az MNEPR-keretmegállapodást,
ELFOGADTA EZT A HATÁROZATOT:
1. cikk
(1) Az Orosz Föderációban a többoldalú nukleáris környezeti programról (MNEPR) szóló keretmegállapodást és az Orosz Föderációban a többoldalú nukleáris környezeti programról szóló keretmegállapodás igényekről, bírósági eljárásokról és kártalanításokról szóló jegyzőkönyvét az Európai Atomenergia-közösség nevében a Bizottság megköti.
(2) A keretmegállapodás és a jegyzőkönyv szövegét csatolták ehhez a határozathoz.
Ennek a határozatnak a tagállamok a címzettjei.
Kelt Brüsszelben, 2006. december 4-én.